**ГУЛЬНЁВА-ПАЗНАВАЛЬНАЕ СВЯТА “ТРАДЫЦЫІ ВЯСЁЛАЙ МАСЛЕНІЦЫ”**

Панкратава Наталля Сяргееўна, настаўнік беларускай мовы і літаратуры першай кваліфікацыйнай катэгорыі

Мэта: знаёмства вучняў з абрадамі і традыцыямі беларускага народа; стварэнне ўмоў дляфарміравання уяўлення дзяцей аб народных святах (Масленіца); далучэнне да багацця беларускай мовы, пашырэнне слоўнікавага запасу; развіццё творчых здольнасцей, вуснага маўлення праз карыстанне трапнага мастацкага слова; выхаванне павагі і пачуцця любові да роднага краю.

Абсталяванне: мультымедыйная ўстаноўка, народны касцюм для вядучай, пудзіла Масленіцы, прыстасаванні для гульняў, пачастункі

Ход мерапрыемства

Наша Масленіца гадавая,   
 Яна госцейка дарагая.

**Настаўнік.**

Масленічныя рытуалы і паэзія, звязаная з Масленіцай, як па часе, так і па зместу вельмі блізка стаяць да вясенняй абраднасці. Іх аб’ядноўвае і мэтавая скіраванасць: маленні і прашэнні аб сонечным цяпле, адраджэнні прыроды і хутчэйшым прыходзе вясны. Таму ў земляробчым календары масленічныя абрады і песні адносяцца да вясенняй традыцыйнай абраднасці, якую яны і пачынаюць.

На жаль, маладыя сучаснікі вельмі мала ведаюць пра Масленіцу і абрады, звязаныя з ёю. Творчая група аб’яднання па інтарэсах “Юны журналіст” правяла невялікае апытанне сярод вучняў школы на гэтую тэму. Вось што было высветлена. *Відэазапіс апытання. Усім удзельнікам задавалася пытанне «Што вы ведаеце пра Масленіцу?».*  
 Як вы ўпэўніліся, уяўленне вучняў пра свята даволі прыблізнае, а то і павярхоўнае. Каб пашырыць нашы веды пра Масленіцу, мы і арганізавалі нашу сустрэчу.

Верш чытае першы вучань.

Благаславі, Божа, на ўзгорачак стаці,  
Масленіцу прывітаці.  
Масленіцу прывітаці, зіму замыкаці,  
Зіму замыкаці, вясну адмыкаці.

Пані Масленіца да нас у двор заязджае,  
Добрых людзей на свята заклікае.  
А мы яе, вясёлую, сустракаем,  
А мы яе, шырокую, прывітаем!

Масленіца, прыходзь да нас!  
Вясёлая, прыходзь да нас!  
3 сырам, маслам, пірагамі,  
Караваем і блінамі.

Другі вучань.

Масленіца **- старажытнае свята славянскіх народаў, адносіцца да язычніцкіх і звязана з культам прыроды. Яно не мае ў народным календары канкрэтнай даты, а пачынаецца за восем тыдняў да Вялікадня (у прамежку ад 7 лютага да 14 сакавіка), або, як яшчэ вызначаюць яе дні ў нашым краі, за сем дзён да перадвелікоднага сямітыднёвага посту. Працягваецца Масленіца роўна тыдзень, які так і называецца – масленічны або сырны. У 2020 годзе масленічны тыдзень пачынаецца з 24 лютага і будзе доўжыцца да першага сакавіка.**

**Гэта апошняе свята, якое стаяла на перадмежжы двух пор года: зімы і вясны, а таксама заканчэння старога і пачатку новага года, бо, як мы ўжо адзначалі, год у славян-язычнікаў пачынаўся непасрэдна з пачаткам вясны. Гэтыя і некаторыя абставіны і вызначылі тэматыку святочных рытуалаў і гульняў, вядомых да нашага часу.**

**Святкаванне Масленіцы праходзіла на Беларусі весела, шумна. Гульні, забавы, пацехі праводзіліся ў асноўным на вуліцы, горках, беразе рэчкі, за вёскай. Вяселлем і радасцю вітаў чалавек блізкі прыход вясны. Там, на адкрытай прасторы, дзе па народных уяўленнях, нябачна прысутнічаюць розныя Духі, у якіх чалавек верыў і якім пакланяўся, ён выказваў сваімі дзеяннямі добрым Духам, якія нібыта неслі яму вясенняе цяпло і жыццё, сваю ўдзячнасць і падтрымку ўсеагульнай радасцю, праз якую адначасова смяяўся і трыумфаваў над пагібаючымі Духамі цемры і холаду.**

**Трэці вучань**

Свята паўсюдна чакалі з вялікай нецярплівасцю. Гаспадарчы і земляробчы сезон яшчэ не пачаўся і таму ўсе з задавальненнем гулялі на Масленіцу. Гэты тыдзень быў напоўнены святочнымі абрадавымі дзеяннямі, частаваннем, гульнямі і забавамі.

Святкаванне Масленіцы мела некалькі сэнсаў. Па першае — усе чакалі цёплай пары і сваімі дзеяннямі нібыта “выганялі” зіму. Другой, але не менш важнай мэтай, было ўсталяванне і ўмацаванне міжродавых і міжсуседскіх сувязей, што можна прасачыць на працягу ўсяго тыдня. І наогул, усе дзеянні былі накіраваны на забеспячэнне багатага ўраджаю і дабрабыту ў гаспадарцы.

Сама назва свята сведчыць аб перавазе малочных страў у гэты перыяд. Галоўная ежа на Масленіцу – масла, сыр, і канешне, бліны: жытнія, пшанічныя, грэчневыя, з маслам, са смятанай, з мёдам. Многія даследчыкі традыцыйнай культуры гавораць, што бліны – гэта сімвал сонца.  І што ўжыванне такой сімвалічнай стравы паспрыяе набліжэнню вясны. Цяжка з гэтым не згадзіцца. Пачыналі рыхтавацца да Вялікага паста – на Масленічным тыдні неабходна было ўжо ўжываць стравы без мяса.

Дзеці і моладзь наладжвалі гульні, каталіся на санках з ледзяных горак, ездзілі на конях, гушкаліся на арэлях. Людзі сярэдняга ўзросту віншавалі тых, хто ажаніўся ў гэтым годзе, дзеці ўшаноўвалі і частавалі бабак-павітух – тых, хто калісьці дапамог ім з’явіцца на свет. Вялікае значэнне ў Масленічных абрадах, закліканых спрыяць пладавітасці, надавалася хуткаму руху. Паводле мясцовых вераванняў, трэба падскокваць як мага вышэй, гушкацца на арэлях, каб высокімі раслі лён і іншыя расліны. А паветра, якое абвявала чалавека ў час гушкання і шпаркай язды, павінна было зняць з яго ўсе хваробы і надзяліць моцным здароўем.

**Настаўнік.**

Вы даведаліся, што за свята Масленіца і як яго адзначаюць. Але ці ведаеце вы, што кожны дзень Масленіцы мае сваю адметную назву і мае сваё значэнне? Нашы вучні падрыхтавалі для вас цікавыя паведамленні. Давайце іх паслухаем.

**Вядучы 1.**

**Панядзелак**  (**Сустрэча**) быў сімвалічным пачаткам тыдневага святкавання: у гэты дзень наладжвалі катанні з гор, майстравалі прылады працы для катання: санкі, коўзанкі, пяклі бліны.

**Вядучы 2.**

Першы выпечаны ў панядзелак блін быў асобы. Як знак павагі яго неслі ў чырвоны кут – продкам. Па звестках носьбітаў традыцыі, у многіх вёсках на акно клалі блін, каб запрасіць у хату сонейка.

**Вядучы 1.**

Добрыя гаспадыні ў гэты дзень прытрымліваліся строгага правіла: не пускаць у хату чужых жанчын і старых мужчын, каб “не шчэліліся і не горбіліся сыры”.

**Вядучы 2.**

У гэты дзень майстравалі пудзіла Масленіцы.

**Вядучы 1.**

У некаторых рэгіёнах менавіта ў першы дзень святкавання Масленіцы шматдзетныя жанчыны павінны былі абысьці ўсю вёску, а потым вазілі на санках “маладух” – тых жанчын, якія выйшлі замуж у гэтым годзе. А мужы маладух частавалі ўсіх блінамі і іншымі прысмакамі.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Вядучы 3.**

**Аўторак** **(Зайгрыш)** на Масленічным тыдні працягваў усеагульныя гулянні: з гэтага дня пачыналі хадзіць адзін да аднаго ў госці, дарослыя разам з дзецьмі каталіся з гор.

**Вядучы 4.**

Катанне з гор на Масленіцу лічылася абавязковым. Высокія крутыя ледзяныя горы, якія часцей за ўсё людзі ладзілі самі, сімвалізавалі зямное чэрава, у якім нараджаецца або прабуджаецца жыццё пасля зімовага спачыну.

**Вядучы 3.**

Нашы продкі верылі, што катанне з гор будзе спрыяць росту льна і каноплі: чым далей праедзе на санках ці ледзянцы маладая гаспадыня, тым даўжэйшы будзе ў яе лён.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Вядучы 1.**

**Серада** (**Спакусніца** “лакомая”) на Масленічным тыдні – “сярэдні” дзень святкавання.

У некаторых рэгіёнах гэты “жаночы” дзень быў прымеркаваны для наведвання цешчаў – ішлі “да цешчы на бліны”. Там, дзе святкаванне Масленіцы пачыналася ў чацвер, цешчаў наведвалі ў пятніцу.

**Вядучы 2.**

На працягу ўсяго Масленічнага тыдня ў дачыненні да нежанатых хлопцаў паўсюды выконвалі рытуальнае дзеянне: як усеагульнае пакаранне ім навешвалі “калодкі” (драўляныя калоды, паясы, стужкі і г.д.). Той, хто хацеў збавіцца ад пакарання, павінен быў “заплаціць” вялікі адкуп” – блінцамі, цукеркамі, сырам, гарэлкай і г.д.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Вядучы 3**

**Чацвер** **(Разгуляй)** на Масленічным тыдні называецца Крывы, Тлусты.

У гэты, як і ў кожны дзень тыдня, пяклі блінцы. Але ў чацвер пачыналі з таго, што пяклі аладкі для сваёй каровы, каб яна была такой жа “гладкай і тлустай”. Кармілі блінамі і астатнюю дамашнюю жывёлу.

**Вядучы 4.**

Гэты дзень быў вельмі адказным для тых гаспадароў, хто трымаў у сваёй гаспадарцы коней. Менавіта ў гэты дзень трэба было “аб’язджаць” жарабцоў – маладых коней, якія дасягнулі трохгадовага ўзросту.

**Вядучы 3.**

Лічылася, што гэты святочны дзень на Масленічным тыдні будзе спрыяць таму, каб конь стаў паслухмяным памочнікам гаспадару.

У гэты дзень аднавяскоўцы ўшаноўвалі пастухоў і вызначалі “вартаўніка статка” на наступны год.

**Вядучы 4.**

 Лічылася, што ў тых, хто не будзе ўдзельнічаць у святочных гуляннях на Масленіцу, не будзе пладзіцца і весціся хатняя жывёла.

**Вядучы 3.**

У паўночных рэгіёнах у чацвер працягваліся святочныя гулянні, а ў паўднёвых раёнах толькі пачыналася святкаванне Масленіцы.

**Вядучы 1.**

**Пятніца** (**Цёшчыны вячоркі**) працягвала святкаванне: аднавяскоўцы наведвалі сваіх родзічаў, дзеці бавіліся на ледзяных горах.

**Вядучы 2.**

Пятніца – дзень, калі наважоны прыязджалі ў госці да бацькоў нявесты. У кожным рэгіёне і ў кожнай вёсцы былі свае правілы правядзення свята. Але наведванне зяцем цешчы было абавязковым. Калі зяць не прыязджаў у госці, гэта лічылі вялікай крыўдай, непавагай з яго боку да родных жонкі, што магло справакаваць вялікія непаразуменні паміж сем’ямі двух родаў. У некаторых мясцовасцях на такія сустрэчы збіралася ўся радня як з аднаго боку, так і з другога.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Вядучы 3.**

**Субота. (Залоўчыны пасядзелкі)** У суботу і няделю моладзь каталася на конях, упрыгожаных стужкамі, званочкамі і шамкамі. Усюды гучалі песні, якія ўсхвалялі Масленіцу. Маладыя нявесткі частавалі сваю радню прысмакамі.

**Вядучы 4.**

На Масленіцу ездзілі на конях за вёску. Лічылася, чым далей ад’едзе моладзь ад сваёй вёскі, тым даўжэйшы вырасце лён у наступным годзе, тым лепшымі будуць каноплі. Моладзь упрыгожвала стужкамі, кветкамі, званочкамі сані, збрую каня, а часцей – параконку, і з песнямі, заклічкамі ехалі катацца па наваколлі: палях, лясах, узгорках.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Вядучы 1.**

**Нядзеля** ( **Даравальная нядзеля**) на Масленічным тыдні – апошні дзень перад Вялікім, сямітыднёвым постам, атрымала назву “Прашчонай нядзелі”.

**Вядучы 2.**

У гэты дзень выконваліся рытуальныя дзеянні, скіраваныя на провады зімы, Масленіцы. Пудзіла апошні раз вадзілі па вёсцы і спальвалі на вялікім вогнішчы. Абрад спальвання быў своеасаблівым момантам ачышчэння агнём, у некаторых раёнах Беларусі нават скакалі праз вогнішча.

**Вядучы 1.**

Спальванне суправаджалася песнямі, танцамі, у некаторых месцах вадзілі карагоды. Карагодамі пратоптывалі снег да той пары, пакуль пад нагамі не праглядывалася чорная зямля. Гэтымі рухамі, топатам, абуджалі зямлю. Гучалі разнастайныя праклёны ў адрас зімы.“Ідзі зіма до Кучова, бо ты нам надакучыла!”, “Ідзі, зіма, да Кракава! Зноў ты прыйдзеш аднакава!” “Ідзі, зіма да Кіева! Ты нам лета пакінула!” “Ідзі, зіма, да крынічкі! Ды забірай рукавічкі!”

**Вядучы 2.**

Па хрысціянскай традыцыі, увечары трэба было папрасіць прабачэння адно ў аднаго: спачатку прабачэння прасілі малодшыя, а потым і старэйшыя. Апошнім прасіў прабачэння ва ўсіх дамачадцаў гаспадар сям’і. У некаторых рэгіёнах перад захадам сонца ішлі на могілкі, каб папрасіць прабачэння ў памёршых.

**Вядучы 1.**

У некаторых рэгіёнах апошні дзень Масленіцы стаў днём, калі гукалі-зазывалі вясну. На Брэстчыне ў гэты дзень моладзь ладзіла танцы аж да поўначы. У Масленічных песнях ужо пачынаюць гучаць веснавыя матывы – “Масленіца – ластавіца”, часта можна пачуць  шкадаванне, што “А чаму ж Масленкі не сем нядзель,  А нашай Масленкі сем дзянькоў.”

**Вядучы 2.**

**Існуе некалькі прыкмет**, якія датычацца Масленічнага перыяду.

У прашчоную нядзелю трэба рана легчы спаць, каб заснуць яшчэ да поўначы, тады раніцай будзеш лёгка прачынацца.

**Вядучы 1.**

Якое надвор’е ў Прашчоны дзень, такое і ў Хрыстоў (Вялікдзень).

**Настаўнік.** Колькі розных прыкмет існавала ў нашых продкаў, як весела яны ўмелі святкаваць, як цікава ўмелі жыць.А каб свята было сапраўднае, трэба паклікаць Масленіцу. Зробім гэта ўсе разам *(словы запісаны на дошцы):*

Мы на гарушцы пабывалі, пабывалі,

Масленку сустракалі, сустракалі,

Сырам гору набівалі, набівалі,

Маслам гару палівалі, палівалі.

*Гучыць музыка, з’яўляецца Масленіца з кошыкам у руках.*

**Масленіца.** Ого-го-го! Хто тут мяне кліча?

**Настаўнік.**А вось і Масленіца дарагая, госцейка залатая.

Павітаем яе, сябры.

Верш чытае вучань

Вітаем цябе, Масленіца!  
Хопіць, зімачка, гуляць,  
Час вясну нам заклікаць!  
Як мы Масленіцу сустракалі,  
Мы сыр з маслам пачыналі,  
Мы блінамі гару высцілалі,  
Зверху маслам палівалі.

Добра зімачка нас пацешыла,  
Шмат снегу на страху навешала.   
Хлопцы і дзяўчаты, разгуляемся   
I з зімачкай развітаемся!

**Масленіца.**Даўненька ніхто не клікаў мяне.

**Настаўнік.**Чым жа цябе, госцейка дарагая, забаўляць, чым жа цябе, Масленіца, частаваць?

**Масленіца.** А мяне не трэба забаўляць. Я сама каго хочаце забаўлю. *(Паказвае кошык.)*

**Настаўнік.** Тады мы табе хоць вершы пачытаем, якія да свята дзеткі рыхтавалі.

У нас сягоння Масленіца,  
Прыляцела ластавіца,      
Села-пала на жэрдачку  
Шчабятала вестачку       
Ластавіца песню спела,    
Назад у поле паляцела.  
Садзіцеся, хлопцы, вы на коні     
Даганяйце ў чыстым полі!   
Пытайцеся ў ластавіцы,  
Што дзеецца ў Валожыне?  
А ў Валожыне дзеецца,  
Дзевяць хлопцаў жэняцца,  
Адна дзеўка замуж ідзе,  
Усіх сяброў да гульняў заве.

**Масленіца.** Дзякуй, даражэнькія, а цяпер давайце пагуляем. У мяне ў руках кошык, але гэта не проста кошык. Гэта скарбонка вясёлых загадак. Іх тут хопіць да самага рання. А частаваць мяне вядома чым, блінцамі. Ці ўмеюць вашы гаспадынькі Пячы іх?

**Настаўнік.** Так, Масленіца. Нашы гаспадынькі навучыліся пячы бліны, і мы абавязкова цябе пачастуем ды і самі паласуемся.

**Настаўнік.** Даставай, Масленіца, свае загадкі.

**Масленіца.**

За вялікі блін, як сонца,

Трэба працаваць бясконца,

А каб каштаваць аладкі,

Адгадаем мы загадкі.

I  конкурс  
Загадкі Масленіцы

1. Не шкадуюць мяне, мнуць, у печ гарачую кладуць, а як вынуць, дык нажом будуць рэзаць. *(Хлеб.)*
2. А без чаго хлеба не спячэш? *(Без скарынкі.)*
3. Чорная карова ўвесь свет пабарола, белая ўстала — увесь свет падняла. *(Ноч і дзень.)*
4. Без рук, без ног, а ўгару лезе. *(Цеста.)*
5. Хто гаворыць на ўсіх мовах? *(Рэха.)*
6. Нашу іх шмат гадоў, а колькасць іх не ведаю. *(Валасы.)*
7. Новая пасудзіна, а ўся ў дзірках. *(Рэшата.)*
8. Мой брат Кандрат як устане, дык да неба дастане. *(Дым.)*
9. 3 віду — клін, развернеш — блін. *(Парасон.)*

*Хто загадку адгадае, той сонейка атрымае.*

**Масленіца.** Маладцы, умееце вы адгадваць загадкі, а ці спрытныя вы ў гульнях?

II  конкурс

**Настаўнік.** А цяпер паглядзім, якая з нашых каманд больш дружная і спрытная. Сёння на свяце прысутнічаюць дзве каманды: 5“А” і 5 “Б”

Бываюць у нас маразы ды завеі, і, каб не змерзнуць, трэба цёпла апранацца. А таму будзем адзяваць шапкі і хусткі, апранаць прапанаванае адзенне. Удзельнічаюць па шэсць чалавек ад каманды. Спачатку першы бяжыць да крэсла, дзе ляжаць шапкі ды хусткі, рознае адзенне, апранаецца, паказваецца ўсім і выгуквае “Я самы прыгожы”, адзенне здымае, вяртаецца ў сваю каманду – перадае эстафету другому. Затым бяжыць наступны і гэтак далей, пакуль усе не будуць у цёплых рэчах. *Падвядзенне вынікаў конкурсу.*

III  конкурс

**Настаўнік.** Бліны — галоўны пачастунак на Масленіцу, таму што яны вельмі падобныя на сонца, якому людзі вельмі рады пасля зімы. Я хачу вас таксама пачаставаць блінцамі, але спачатку адгадайце, колькі бліноў у мяне ў гэтай горцы. *(Удзельнікі называюць лічбы. Каманда, якая адказала правільна, атрымоўвае бал-сонейка.)*  
Так, у мяне сем бліноў, колькі дзён у Масленіцы.

**Масленіца.**

Прапаную наступны конкурс. Кожная каманда атрымае па стосіку бліноў. Пераможа тая каманда, якая першая справіцца з пачастункам.  
*Падвядзенне вынікаў.*

IV  конкурс

**Масленіца.** Блінцоў наеліся, а ў мяне ёсць малачко, запіць. Вось вам па збаночку малачка і саломка. Якая каманда першая вып’е малачко, тая і пераможца. *Падвядзенне вынікаў.*

V  конкурс

**Настаўнік.** А якія ў нашых гуртах гаспадыні? Ці змогуць яны раніцою, калі яшчэ сонца не ўстала і ў хаце цемень «хоць вока выкалі», суп зварыць? А каб суп зварыць, трэба прадукты ў каструлю пакласці. Што мы зараз і паспрабуем зрабіць, але з завязанымі вачыма. А вы, хлопцы, станьце каля каструлькаў і падказвайце дзяўчаткам, куды класці. *Падвядзенне вынікаў.*

VI  конкурс

**Масленіца.** Увага! Я буду расказваць пра тую рэч, якая схавана ў маім кошыку, а вам неабходна яе адгадаць.

**Першая рэч.** На Беларусі ў час святкавання Масленіцы вельмі часта гушкаліся на арэлях. Лічылася, што гэта дапамагае таму, каб быў добры ўраджай адной расліны. Якая расліна маецца на ўвазе? ***(Лён.)***

**Другая рэч.** Гэта свойская жывёла, без якой не абыходзілася святкаванне Масленіцы. ***(Конь.)***

**Трэцяя рэч.** Масленіца мела ў народзе яшчэ і іншую назву. 3 якою ежаю была звязана гэтая ыазва? ***(Сыр. Сырніца.)***

**Чацвёртая рэч.** Бліны, колы, катанне на конях вакол вёскі — чаму так паважалася ўсё круглае на Масленіцу? Што ў мяне ў кошыку круглае? ***(Круглыя рэчы нагадвалі сонца, якое прыносіць цяпло і вясну. Люстэрка, каб пускаць «сонечнага зайчыка».)***

**Пятая рэч.** Самае цяжкае пытанне. Што рабілі людзі ў час святкавання Масленіцы, каб сагрэць сонейка ў яго далёкай вышыні, паскорыць надыход цяпла? ***(Палілі вогнішчы на ўзвышшах. У кошыку ляжыць свечка.)***

*Падвядзенне вынікаў.*

VII конкурс

**Настаўнік.** Масленіца, хачу прапанаваць табе сучасную гульню, якая дужа дастасуецца да свята ў твой гонар. Што табе нагадвае гэты абруч?

**Масленіца.** Абруч — ён круглы, як сонейка! А на Масленіцу вялікая пашана была тым рэчам і дзеянням, якія нагадвалі сонца! I бліны круглыя ды жоўтыя, і колы, якія часта падпальвалі, таксама круглыя! Нават на конях ездзілі вакол вёскі некалькі разоў, каб акрэсліць, пазначыць кола.

**Настаўнік.** А мы зараз усё гэта, забылі. Але гуляць з абручамі таксама любім! Вось так!*(Круціць абруч.)*

**Масленіца.** О, гэта вельмі масленічная гульня! Наступны конкурс будзе такі. Па адным прадстаўніку ад каманды будуць круціць абручы — хто даўжэй, той і выйграў.

*Падвядзенне вынікаў.*

VIII конкурс

**Масленіца.** Я думаю, што заўсёды любілі гуляць у снежкі. Мы з Вамі *(да настаўніка)* будзем назіраць, хто больш снежак укіне ў вядро пакуль гучыць музыка. Па баках ляжаць «снежкі» *(можна зрабіць з ваты або папяровых сурвэтак).*Пад музыку пачынайце кідаць снежкі. Перамагае тая каманда, у якой будзе больш снежак.

IX конкурс

**Настаўнік.** Пакажам Масленіцы сваю дасведчанасць і ўзгадаем прыказкі на тэму свята. Я буду называць частку прыказкі, а вы заканчваць яе:

1. Масленіца — палізуха: сыр і... *(...масла палізала).*
2. Масленка з блінамі, а пост з... *(...грыбамі).*
3. Калі Масленіца ў маладзіку, сей вясною пшаніцу ва ўсю... *(...руку).*
4. Масленка-белавутка казала: «Вясна будзе... *(...не хутка»).*
5. А мы Масленку чакалі — усе... *(...аладкі выпякалі).*

*Падвядзенне вынікаў спаборніцтваў.*

**Масленіца.** Дзякую, даражэнькія, за спрыт і кемлівасць вашы.

А цяпер бывайце, праз год Масленку чакайце.

3 Масленкай вас, ды з вясёлаю.

3 вясной яснай.

3 долечкай шчаснай!

*(Масленіца кланяецца і выходзіць.)*

*Настаўнік*

Пагуляла Масленіца ды ўжо хопіць,  
Хай жа яна на нас злосць не тоіць.  
Хопіць зімачцы ўжо зямельку студзіць,  
Вясне месцейка трэба саступіць.  
Паклічам жа веснавое сонейка.

Сонейка, павярніся,  
Вясна, у дарогу збярыся!

Мы на свяце пабывалі,  
Сваю Масленіцу сустракалі,  
Бліны масліцам залівалі  
Ды блінамі ўсіх частавалі!

Прыйшоў час і нам пачаставацца блінамі і іншымі прысмакамі, якія нашы вучні, іх бацькі і настаўнікі прыгатавалі да сённяшняй бяседы. Запрашаем усіх падсілкавацца! Прыемнага апетыту!

Гучыць беларуская музыка.